Raasiku noormees HEROL RIIBERG käis juuli alguses esimese eestlasena mängimas Barcelona jalgpalliklubi treeningutel.     Juuli alguses osales HEROL RIIBERG esimese eestlasena FC BARCELONA treeningutel.    Aprillikuus 13aastaseks saanud Herol Riiberg leidis isa ja ühtlasi treeneri Raivo Vaga sõnul tee jalgpallitrenni  juba 4aastaselt. Kuni tänavuse aastani mängis ta kohalikus Raasiku klubis FC Joker, mille all käis neljal aastal Eesti meistrivõistlustel ja oma vanuseklassis 2008. ja 2009. aastal Eesti Jalgpalliliidult Aasta Parima Väravaküti tiitli.    Nelja aastaga 71 väravat Raivo Vaga sõnul on need tiitlid olnud igati põhjendatud. Kuigi Herol Riiberg on hetkel kirjas keskväljamängijana on ta palju mänginud ka ründes, seetõttu on tal ette näidata rohke arv löödud väravaid.    "Neljal aastal kokku lõi ta meistrivõistlustel oma klubi kasuks 71 väravat," kiidab treener, kelle sõnul polnud ka Eesti Jalgpalliliidu juhtidel noort talenti raske märgata.    "2008. aastal kutsuti mind mängima kord nädalas toimuvasse Eesti koondise laagrisse, mida kutsutakse ka talenditreeninguks," lausus Herol Riiberg    Noor jalgpallur rääkis, et suutis igal esmaspäeval toimuvas treeninglaagris sageli oma tehnikavaldamise oskusega silma jääda teistelegi tähtsamatele jalgpalliliidu  tegelastele.    "Eesti Jalgpalliliidu presidendil Aivar Pohlakul on otsesed tutvused Barcelona jalgpallijuhtidega ja seda kaudu sai organiseeritud, et Herol saaks mängida FC Barcelona treeningutel. Muidu sinna üldse välismaalasi ei võeta," rääkis Raivo Vaga.    Oma jutu järgi sattus sellest aastast laenulepinguga Tallinna Kotkase klubi all mängiv Herol Riiberg suure klubi kandidaadiks ka seetõttu, et tema vanusegrupis koduklubil FC Joker meeskonda ei ole.